
На основу члана 138. став 1. Устава Републике Србије („Сл. гласник РС“, бр. 98/06) и члана 37. Закона о Заштитнику грађана („Сл. гласник РС“, бр. 7105/2021) у поступку контроле законитости и правилности рада Секретаријата за инспекцијсу, надзор и комуникацију, Одељења за извршни поступак и инспекцијски надзор, поступајући по притужби притужиоца АА, након окончаног испитног поступка Заштитник грађана је сачинио следећи
ИЗВЕШТАЈ О СЛУЧАЈУ СА  ПРЕПОРУКАМА 
Заштитник грађана је примио притужбу АА 11. 1. 2024. године, којом је изразио незадовољство поступањем Секретаријата за инспекцију, надзор и комуникацију, Одељења за извршни поступак и инспекцијски надзор, јер нису извршили решење инспектора за путеве Сектора за саобраћајни инспекцијски надзор, Одељења за улице и путеве, донетом у управном предмету X-…/2022 од 29. 4. 2022. године, којим је наложено уклањање једног гуменог ( сегментног) „лежећег полицајца“ у улици ….
Испитујући испуњеност услова за поступање по поднетој притужби, а имајући у виду наводе притужбе и приложену документацију и чињеницу да нису извршили решење инспектора Сектора за саобраћајни инспекцијски надзор, Одељења за улице и путеве, донетом у управном предмету X-…/2022 од 29. 4. 2022. године, Заштитник грађана је донео Закључак о покретању испитног поступка оцене законитости и правилности рада Градске општине Палилула Секретаријата за инспекцију, надзор и комуникацију, Одељења за извршни поступак и инспекцијски надзор од 13. 3. 2024. године.

Секретаријат за инспекцију, надзор и комуникацију, Сектор за саобраћајни инспекцијски надзор, Одељење за улице и путеве је доставио изјашњење са прилозима под X../2022 од 2. 4. 2024. године, наводећи да је притужилац 2. 4. 2022 године, поднео представку Секретаријату за инспекцијске послове у којој је навео да се у улици …, постављен лежећи полицајац са тражењем информације да је је постављање лежећег полицајца на овој адреси одобрено од стране надлежних институција или је реч о нелегално постављеном лежећем полицајцу заједно са информацијама о процедури за његово уклањање, која је заведена 12. 4. 2024. у наведеном секретаријату под X-…/2022 од 29. 4. 2022. године. 
У поступку ванредног инспекцијскомг надзора поводом пријаве, инспектор за путеве Секретаријата уа инспекцијске послове Градске управе града Београда 21. 4. 2022. године, извршио је увид на лицу места и утврдио и записнички констатовао да је на предметној локацији на коловозу постављен  један гумени – сегментни лежећи полицајац без пратеће вертикалне сигнализације. Наведени секретаријат је дописом затражио информацију од Секретаријата за саобараћај да ли је лежећи полицајац постављен по њиховом решењу. Након добијања негативног одговора заједно са фотокопијом захтева који је Градска општина Палилула – Одељење за озакоњење и инспекцијске послове проследила секретаријату по пријави АА. Инспектор за путеве Секретаријата за инспекцију, надзор и комуникацију, Сектора за за саобраћајни инспекцијски надзор је донео решење X-…/2022 од 28. 4. 2022. године којим се наређује  НН лицу из Београда да у улици … са коловоза уклони једног гуменог (сегментног) „лежећег полицајца“ и тиме у потпуности врати коловоз у првобитно-исправно стање, у року од 4 дана од пријема решења и исто је истакнуто на огласну таблу истог дана у просторијама Градске управе града Београда, у улици 27. марта 43-45. Решење је донето  уз примену одредаба 27. став1. тачка 5. Одлуке о заштити општинских путева и улица на територији града Београда ("Сл. лист града Београда", бр. 17/2020), као и чл. 49. став 1. тачка 19. и 107. Закона о путевима ("Сл. гласник РС", бр. 41/2018, 95/2018 - др. закон и 92/2023 - др. закон) и 37. Закона о инспекцијском надзору ("Сл. гласник РС", бр. 36/2015, 44/2018 - др. закон и 95/2018). Како по предметном решењу није поступљено, 12. 5. 2022. године, под истим бројем је донето решење о извршењу којим се одређује да је исто постало извршно 28. 4. 2022. године и да извршеник у одређеном року није извршио обавезу која му је решењем наређена, па се дозвољава његово извршење и позива извршеник НН лице да предметно решење изврши у накнадном року од 2 дана од дана достављања истог, под претњом извршења прко другог лица уколико исто не изврши и исто је истакнуто на огласној табли градске управе 12. 5. 2022. године. Даље је контролним записником од 19. 5. 2022. године констатовано да извршеник није поступио по решењу, те су списи предмета достављени Сектору за комунални инспекцијски надзор, дежурну инспекцију и извршни поступак- Одељењу за извршни поступак и инспекцијски надзор Секретаријата за инспекцијске послове 23. 5. 2022. године ради  спровођења управног извршења решења. Наведено је да се притужилац 25. 5. 2022. године обратио наведеном секретаријату наводећи да је сазнао у Секретаријату за саобраћај да је Секретаријат за инспекцијске послове обавештен да предметна препрека није постављена по њиховом решењу и затражио информацију када се планира њено уклањање.  Управно извршење решења преко другоог лица, спроводи се у складу са Планом извршења, о чему се извршеник накнадно обавештава, да се избор привредног субјекта који ће извршавати решења чије је спровођење одређено преко другог лица врши  у складу са Законом о јавним набавкама и његовим подзаконским актима, а након доношења Годишњег плана јавних набавки и Списка набавки на које се закон о јавним набавкама не примењује, а на основу Одлуке о буџету града Београда, а да се закључивање уговора врши у складу са одобреним финансијским средствима за текућу годину, односно усвојеним Финасијским планом Секретаријата.Такође је наведено да постоји велики број  решења достављених Одељењу за извршни поступак и инспекцијски надзор, Сектора за комунални инспекцијски надзор, дежурну инспекцију и извршни поступак Секретаријата за инспекцију, надзор и комуникацију, ради спровођења управног извршења преко другог лица, да се извршавају по листи приоритета и у складу са испуњеношћу услова за њихово извршење и да је тада могуће приступити извршењу предметног решења инспектора за путеве.
С обзиром на то да је Секретаријат за инспекцију, надзор и комуникацију, Сектор за за саобраћајни инспекцијски надзор, донео решење о извршењу преко другог лица  у предмету X-…/2022 од 28. 4. 2022. године, али да притужилац није поучен да може обезбедити трошкове извршења до наплате од стране извршног дужника, као и да за извршење предметног решења нису обезбеђења средства, нити је закључен уговор са извођачем радова који би извршавао послове извршења решења, односно није предвиђено извршење Финансијским планом  Секретаријата, Планом извршења, односно Одлуком о буџету града Београда, те имајући у виду напред предочено чињеничнио стање, Заштитник грађана сматра да  се приликом оцене законитости и правилности рада Секретаријата за инспекцију, надзор и комуникацију, морају узети у обзир релевантне одредбе Одлуке о заштити општинских путева и улица на територији града Београда, Закона о путевима, и Закона  о општем управном поступку, као и поступање органа сходно стандарду "добре управе".  
Наиме, чланом 27. став 1. тачка 5. Одлуке о заштити општинских путева и улица на територији града Београда, прописано је да је забрањено постављање на општинском путу и улици саобраћајне сигнализације и опреме без решења организационе јединице Градске управе надлежне за послове саобраћаја, док је чл. 28.-31- наведене одлуке прописано да надзор над применом ове одлуке врши организациона јединица Градске управе надлежна за послове саобраћаја, да послове инспекцијског надзора над применом ове одлуке врши организациона јединица Градске управе надлежна за инспекцијске послове, преко инспектора за путеве. Контролу над применом ове одлуке у складу са Законом о комуналној милицији и посебном одлуком, у делу који се односи за заштиту општинских путева и улица и припадајућих путних објеката од непрописног заузећа и оштећивања, односно сваког чињења којим се оштећује или би се могао оштетити пут или ометати одвијање саобраћаја на путу и др., врши Комунална милиција. У вршењу инспекцијског надзора инспектор за путеве има право и дужност да проверава да ли: 1. надзирани субјекат поседује решење за раскопавање и заузеће општинског пута и улице, ради извођења радова на изградњи или реконструкцији прикључка на општински пут и улица; 2. надзирани субјекат поседује решење за раскопавање и заузеће општинског пута и улице, ради извођења радова на постављању водовода, канализације, топловода, железничке пруге и других сличних објеката, као и телекомуникационих и електро водова, инсталација, постројења и сл. на општинском путу и улици; 3. надзирани субјекат поседује решење за раскопавање и заузеће општинског пута и улице ради извођења радова на изградњи, односно постављању водовода, канализације, топловода, железничке пруге и других сличних објеката, као и телекомуникационих и електро водова, инсталација, постројења и сл. у заштитном појасу општинског пута и улице. У вршењу инспекцијског надзора инспектор за путеве је , између осталог, овлашћен да:  4. наложи Инвеститору радова да саобраћајну сигнализацију постави у складу са овереним пројектом из члана 10. став 1. тачка 1). ове одлуке. 
Одредбама члana 49. став 1. тачка 19. Закона о путевима, прописано је да је на јавном путу забрањено свако друго чињење којим се оштећује или би се могао оштетити пут, умањити захтевана прегледност, омета одвијање саобраћаја, односно угрожава безбедно одвијање саобраћаја на путу, а одредбама члана 108. наведеног закона, прописано је да је надлежни инспектор јединице локалне самоуправе, у вршењу послова инспекцијског надзора над применом прописа којима се уређује заштита општинских путева и улица, има права, дужности и овлашћења републичког инспектора за државне путеве утврђених овим законом. Чланом 105. Закона о јавним путевима, прописано је да  републички инспектор за државне путеве има, између осталих следећа овлашћења 4) наложи уклањање ограда, дрвећа, засада, грађевинског и другог материјала и натписа подигнутих, остављених или постављених супротно одредбама овог закона; 7) наложи уклањање саобраћајне сигнализације и опреме на државном путу, која није постављена на основу решења Министарства. Одредбама члана 109. наведеног закона је прописано да против решења овлашћеног лица аутономне покрајине из члана 107. овог закона може се изјавити жалба Министарству у року од 15 дана од дана достављања. Жалба се подноси преко органа у коме је распоређено овлашћено лице. Жалба изјављена против решења из ст. 1. и 2. овог члана не одлаже извршење решења којим се, између осталих: 1) забрањују, односно обустављају радови; 3) налаже отклањање недостатака на државном путу, његовом делу или путном објекту којима се угрожава или може бити угрожена безбедност саобраћаја;

Чланом 44. Закона о локалној самоуправи, („Сл. гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон) прописано је да председник општине, између осталог, усмерава и усклађује рад општинске управе. Чланом 46. истог закона прописано да општинско веће, између осталог, предлаже буџет и друге одлуке и акте које доноси скупштина,  непосредно извршава и стара се о извршавању одлука и других аката скупштине општине, те врши надзор над радом општинске управе. 
Чланом 190. ставом 1. Закона о општем управном поступку ("Сл. гласник РС", бр. 18/2016, 95/2018 - аутентично тумачење и 2/2023 - одлука УС),  прописано је да се решење првостепеног органа које је донето у управном поступку извршава кад постане извршно, а исто постаје извршно:  истеком рока за жалбу, ако жалба није изјављена;  обавештавањем странке, ако жалба није дозвољена;  обавештавањем странке, ако жалба не одлаже извршење решења;  кад се све странке одрекну права на жалбу;  обавештавањем странке о решењу, којим се жалба одбацује или одбија. Решење другостепеног органа постаје извршно кад странка буде обавештена о њему. Ако је у извршном решењу одређено да странка може предузети радњу која се извршава у одређеном року, решење се извршава када рок истекне. Ако у извршном решењу није одређен рок, решење се извршава када истекне 15 дана од када је постало извршно. 
Сагледавајући наведене  законске одредбе и податке до којих се дошло током спроведеног поступка контроле правилности и законитости рада Секретаријата за инспекцију, надзор и комуникацију, Заштитник грађана констатује да  нису предузете законом прописане мере на извршењу предметног решења чиме су поред повреде Закона о општем управном поступку, Закона о путевима,  осујећени и циљ и начела стандарда добре управе.
Наиме, административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. Стога органи управе су дужни да поступке воде без одуговлачења и са што мање трошкова за странку и друге учеснике у поступку, да обезбеде успешно и квалитетно остваривање и заштиту права и правних интереса грађана. На тај начин окончава се несигурност у којој се странке налазе у погледу остваривања својих права и истовремено обезбеђује општа правна сигурност. 
Заштитник грађана је ценио наводе Секретаријата за инспекцију, надзор и комуникацију, да није спроведен поступак извршења предметног извршног решења инспектора за путеве Сектора за саобраћајни инспекцијски надзор, Одељења за улице и путеве, донетом у управном предмету X-…/2022 од 28. 4. 2022. године, нити је исто спроведено принудним путем преко другог лица, о трошку НН лица, а да је донето посебно решење  о извршењу преко другог лица и да ће поступак спровођења извршења извршних решења, укључујући и предметно извршно решење, зависити од испуњења материјално-техничких услова, тј. обезбеђивања материјалних средстава за спровођење извршења извршних решења комуналних инспектора тог одељења наменски опредељених за ту сврху у буџету града Београда.  Међутим, предметно решење је постало извршно дана 28. 4. 2021. године, и извршење предметног решења није било предвиђено Предлогом Плана уклањања објеката са јавне површине на територији града Београда.
 Заштитник грађана сматра да у ситуацији када сходно закону уложена жалба не одлаже извршење решења, било неопходно и сврсисходно да надлежни органи Градске управе града Београда, а посебно Секретаријат за инспекцију, надзор и комуникацију, предузму све мере како би се у буџету предвидела довољна средства за потребе извршења решења, како и да се након што је решење постало извршно, обезбеди довољно материјалних средстава да План извршења решења инспектора за путеве и предметно решење које је обухваћено истим, може да се спроведе. Надлежни органи Градске управе града Београда, су пропустили да обезбеде довољно материјалних средстава за спровођење извршења извршних решења, односно нису Предлогом Плана уклањања објеката са јавне површине на територији града Београда, предвидели уклањање предметне саобраћајне препреке, посебно имајући у виду је реч о јавној површини-коловозу.
Такође, приликом поступања по захтевима грађана надлежни органи Градске управе града Београда су обавезни да сходно начелима добре управе, обавесте исте о евентуалним разлозима због којих у датом тренутку нису у могућности да изврше одређену управну радњу. Имајући наведено у виду, према мишљењу Заштитника грађана, било је неопходно да Секретаријат за инспекцију, надзор и комуникацију везано за његово обраћање, притужиоцу укаже на разлоге због којих није у могућности да у овом тренутку изврши предметно решење, као и да му предочи да има могућност да он предујми трошкове извршења до наплате од стране извршног дужника.

Заштитник грађана и овом приликом подсећа да је и у Годишњем извештају (https://www.ombudsman.rs/images/2020/Redovan_godi%C5%A1nji_izve%C5%A1taj_Za%C5%A1titnika_gra%C4%91ana_za_2020._godinu.pdf) констатовано  да је разлог одлагања извршења већ донетих решења о рушењу и након препоруке   (https://www.ombudsman.rs/index.php/2012-02-07-14-03-33/6449-n-c-lni-gr-ds-upr-v-b-gr-d-d-u-vrdi-dg-v-rn-s-p-s-up-uc-g-sluzb-ni-i-n-p-sr-dn-dg-v-r-n-z-rsh-nj-b-v-z-s-r-dnj-s-z-sh-i-ni-gr-d-n) Заштитника грађана, не само пропуштање да се буџетом предвиде довољна средства за те намене, и успех расписаних јавних набавки за те потребе, већ и да недореченост позитивних прописа, конкретно Правилника о поступку доношења и садржини програма уклањања објеката („Сл. гласник РС“, бр. 27/2015), нарочито тумачење стандарда " јавног интереса" оставља места селективном приступу приликом доношења одлуке о томе које ће решење бити приоритетно принудно извршено. У наведеном извештају Заштитник грађана је ради побољшања рада, свим јединицама локалне самоуправе, препоручио да је приликом усвајања буџета потребно да предвиде довољан износ средстава за административно извршење донетих решења о рушењу нелегално изграђених објеката. Међутим, следом околности конкретног случаја, Заштитник грађана констатује да Градска управа града Београда, Секретаријат за инспекцију, надзор и комуникацију, још увек није уважила препоруке Заштитника грађана, с обзиром на то да је и у овом случају изостало обавештење странци да има могућност да предујми трошкове извршења до наплате од стране извршног дужника, односно спровођење решења о рушењу. Конкретан пример управо показује да неуважавање наведених препорука од стране надлежних органа јединица локалне самоуправе, за непосредне и посредне последице по правилу има, а и овај пут је имало, стварање правне несигурности, отежавање правног положаја грађана и кршење њихових права. 
Имајући у виду да се на основу доступних података могу уочити пропусти у раду надлежних органа Градске управе града Београда на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке
Потребно је да Градска управа града Београда, без одлагања, у складу са својим надлежностима, предузме све законом прописане мере на успостављању услова за извршење предметног решења. 

Потребно је да  надлежно одељење Градска управа града Београда, без одлагања након успостављања законских услова за извршење предметног решења, исто без одлагања спроведе.

Потребно да Градска управа града Београда, без одлагања у будућем раду благовремено, ефикасно и доследно спроводи сопствене одлуке, поштујући оправдана и разумна очекивања грађана, те у оквиру својих овлашћења активније приступа обезбеђивању свих услова неопходних за њихово спровођење, а нарочито обезбеђивању додатних наменских материјалних средстава.

Градска управа града Београда, без одлагања обавестиће Заштитника грађана,  најкасније у року од 60 дана од дана пријема овог извештаја о поступању по упућеним препорукама, уз достављање релевантне документације и других доказа на основу којих се са сигурношћу може утврдити да је по истој поступљено. Уколико надлежни органи Градска управа града Београда у задатом року не доставе Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.
Против заузетог става поводом предметне притужбе није допуштено правно средство јер Заштитник грађана не одлучује о правима и обавезама физичких нити правних лица.

Доставити:

-

-
Ппритужиоцу,

-
у списе предмета.

